1.pielikums 
02.07.2026.                                                                                                                                                   iepirkuma komisijas sēded protokols Nr. 3

1. Vai Pasūtītājs varētu precizēt, kas tehniskajā specifikācijā ir saprotams ar terminu "incidents"?

Atbilde: Iepirkuma komisija sniedz šādu skaidrojumu:  tehniskās specifikācijas izpratnē ar terminu "incidents" saprot konkrētu notikumu informācijas telpā, kas ir saistīts ar iespējamu dezinformāciju, koordinētu neautentisku darbību vai stratēģiskās komunikācijas risku un attiecībā uz kuru risinājums, pamatojoties uz veikto analīzi, ir konstatējis nepieciešamību pievērst tam Pasūtītāja uzmanību vai veikt tā turpmāku analītisko izvērtēšanu.
Incidents var izpausties, piemēram, kā:
identificēts naratīvs vai savstarpēji saistītu naratīvu kopums, kam konstatējamas dezinformācijas pazīmes;
dezinformācijas kampaņa vai tās konkrēts posms;
neparasts aktivitātes pieaugums, kas liecina par iespējamu koordinētu ietekmes operāciju.

2. Vai Pasūtītājs varētu sniegt piemēru incidenta ierakstam vai incidenta ziņojumam, kas tiktu uzskatīts par atbilstošu tehniskās specifikācijas prasībām, tostarp norādot sagaidāmo detalizācijas pakāpi attiecībā uz kopsavilkumu, avotu saitēm, iesaistītajiem dalībniekiem, izmantoto taktiku, izplatības rādītājiem un iespējamās izcelsmes novērtējumu?
Atbilde: Iepirkuma komisija sniedz šādu skaidrojumu:
Pasūtītāja rīcībā nav sagatavota incidenta ziņojuma parauga. Tehniskās specifikācijas 1.12. punktā ir noteiktas prasības attiecībā uz informāciju, kas ietverama incidenta ziņojumā.

3. Vai Pasūtītājs varētu precizēt, kā iepirkuma vajadzībām tiek definēts termins "dezinformācija"?
Atbilde: Iepirkuma komisija, atbildot uz jautājumu, sniedz šādu skaidrojumu:
Šī iepirkuma izpratnē ar terminu "dezinformācija" saprot nepatiesu, maldinošu vai manipulējošā veidā pasniegtu informāciju, kas ir radīta, izplatīta vai pastiprināti izplatīta ar nolūku maldināt sabiedrību, ietekmēt sabiedrisko domu vai radīt kaitējumu un kas bieži tiek izplatīta koordinētā veidā.
4. Vai Piegādātājam, identificējot dezinformāciju, ir jāpierāda nolūks maldināt, vai arī ir pietiekami identificēt iespējamas dezinformācijas pazīmes, piemēram, maldinošus apgalvojumus, zināmus naratīvus, koordinētu informācijas izplatīšanas pastiprināšanu, aizdomīgus izplatīšanās modeļus vai saikni ar iepriekš identificētiem dezinformācijas avotiem?
Atbilde: Iepirkuma komisija, atbildot uz jautājumu, sniedz šādu skaidrojumu:

Pasūtītājs atzīst, ka nolūks maldināt ir analītisks secinājums, ko automatizēts monitoringa risinājums nevar tieši vai nepārprotami konstatēt. Attiecīgi no risinājuma tiek sagaidīts, ka tas identificē un atspoguļo iespējamas dezinformācijas un koordinētas manipulācijas ar informāciju pazīmes, tādējādi nodrošinot Pasūtītāja analītiķiem iespēju veikt galīgo izvērtējumu.
Šī iepirkuma vajadzībām ir pietiekami, ja risinājums identificē un sniedz informāciju par šādām pazīmēm:
· maldinošiem, nepatiesiem vai manipulējošā veidā formulētiem apgalvojumiem;
· zināmiem vai iepriekš identificētiem naratīviem;
· koordinētu vai neautentisku informācijas izplatīšanas pastiprināšanu (piemēram, sinhronizētu informācijas izplatīšanu vai izplatīšanas tīklu darbību);
· aizdomīgiem vai netipiskiem informācijas izplatīšanās modeļiem (piemēram, neparastiem aktivitātes pieaugumiem);
· saikni vai līdzībām ar iepriekš identificētiem dezinformācijas avotiem vai izplatītājiem.

5. Vai Pasūtītājs varētu precizēt paredzamo monitoringa apjomu, konkrēti – cik Facebook, TikTok un X platformas kanālu, kontu, lapu, grupu, tīmekļvietņu vai citu avotu Piegādātājam jāpieņem par monitoringa objektu?
Atbilde: Iepirkuma komisija sniedz šādu skaidrojumu:
Pasūtītājs nevar noteikt precīzu monitoringa apjomu (kanālu, kontu, lapu, grupu vai citu avotu skaitu). Risinājums ir paredzēts visu ar Latvijas informatīvo telpu saistīto saturu Facebook, TikTok un X platformās, kas atbilst tehniskās specifikācijas prasībām, skenēšanai un analīzei.
Detalizēti nosacījumi un tvērums ir noteikti tehniskajā specifikācijā.
6. Vai Pasūtītāja rīcībā jau ir monitorējamo kanālu, kontu, lapu, tīmekļvietņu vai citu avotu saraksts? Ja tāds pastāv, vai tas var tikt sniegts pretendentiem vismaz indikatīvā veidā, lai varētu precīzāk izvērtēt tehnisko apjomu, monitoringa biežumu un cenu piedāvājuma sagatavošanu?

Atbilde: Iepirkuma komisija sniedz šādu skaidrojumu:
Monitorējamo kanālu, kontu, lapu, tīmekļvietņu vai citu avotu saraksts tiks apspriests un saskaņots ar uzvarējušo pretendentu pēc iepirkuma līguma noslēgšanas.

7. Vai Pasūtītājs varētu precizēt, kāda funkcionalitāte tiek sagaidīta prasības “mēmu analīze” ietvaros? Vai tajā būtu jāietver teksta atpazīšana attēlos (OCR), vizuālās līdzības noteikšana, kā arī atkārtotu mēmu veidņu (template) identificēšana?
Atbilde: Iepirkuma komisija sniedz šādu skaidrojumu:
Pasūtītājs neparedz un neierobežo konkrētās tehniskās metodes, ar kurām Piegādātājs nodrošina prasības izpildi. Pieejas izvēle tiek atstāta Pretendenta ziņā. Izšķirošā prasība ir, lai risinājums spētu saistīt attēlu formāta saturu (tostarp mēmes) ar naratīviem, kampaņām un koordinētas izplatīšanas modeļiem, kas noteikti tehniskajā specifikācijā.
8. Vai Pasūtītājs varētu precizēt, kas tiek sagaidīts prasības “dziļviltojumu (deepfake) analīze” ietvaros? Vai tai būtu jāaptver tikai statiski attēli, vai arī risinājumam jāspēj analizēt arī video un audio saturu?
Atbilde: Iepirkuma komisija sniedz šādu skaidrojumu:
Atbilstoši Pasūtītāja vispārējai pieejai konkrētās tehniskās metodes tiek atstātas Pretendenta ziņā. Izšķirošā prasība ir, lai risinājums spētu identificēt iespējami sintētiska vai manipulēta mediju satura pazīmes un saistīt šādu saturu ar attiecīgajiem naratīviem, kampaņām un izplatīšanās modeļiem, kas noteikti tehniskajā specifikācijā, tādējādi nodrošinot Pasūtītāja analītiķiem iespēju veikt izvērtējumu. Risinājumam netiek prasīts sniegt galīgu, patstāvīgu secinājumu par to, vai konkrētais saturs ir vai nav dziļviltojums.
Precizitātes nolūkā tiek norādīts, ka šī prasība attiecas uz vizuālo saturu (statiskie attēli un video kadri); atsevišķa audio dziļviltojumu noteikšana šā iepirkuma ietvaros nav paredzēta.
9. Vai tehniskā specifikācija attiecas tikai uz Facebook, TikTok un X, vai arī Pretendenta nodrošināts papildu platformu (piemēram, Telegram, VKontakte, YouTube, Instagram, tīmekļvietnes) pārklājums, kas ir būtisks Latvijas un krievvalodīgās informatīvās telpas monitorēšanai, tiks vērtēts pozitīvi, vai arī tiks vērtētas tikai tieši norādītās platformas?
Atbilde: Iepirkuma komisija sniedz šādu skaidrojumu:
Tiks vērtētas tikai tehniskajā specifikācijā tieši norādītās platformas (Facebook, TikTok un X). Papildu platformu pārklājums netiks ņemts vērā vērtēšanā.

10. Vai Pasūtītājs varētu precizēt, kādēļ izvēlēts pakalpojuma sniegšanas periods līdz 2026. gada 17. oktobrim, un vai ir paredzēta iespēja līgumu pagarināt pēc šī termiņa beigām?
Atbilde: Iepirkuma komisija sniedz šādu skaidrojumu:
2026. gada 3. oktobrī notiks Saimas vēlēšanas. Novērošanas periods ir pagarināts līdz 2026. gada 17. oktobrim, lai nodrošinātu pēc vēlēšanām notiekošo procesu un attīstību informatīvajā telpā izvērtēšanu, īpaši attiecībā uz dezinformācijas naratīvu parādīšanos un izplatīšanos, tostarp apgalvojumiem par “nozagtām vēlēšanām” un citiem naratīviem, kuru mērķis ir delegitimizēt vēlēšanu rezultātus.
Tā kā rīks ir paredzēts tieši 2026. gada parlamenta vēlēšanu monitorēšanai, līguma termiņa pagarināšana nav paredzēta.

11. Vai Pasūtītājs varētu precizēt, kas tiek saprasts ar monitoringu “Latvijas teritorijā”? Vai tas attiecas uz Latvijā bāzētiem avotiem (ja iespējams tos identificēt), uz latviešu un krievu valodā esošu saturu, kas attiecas uz Latviju, vai uz jebkuru saturu par Latviju neatkarīgi no avota atrašanās vietas?
Atbilde: Iepirkuma komisija sniedz šādu skaidrojumu:
Prasība veikt monitoringu “Latvijas teritorijā” ir interpretējama kā satura atbilstības (relevances) kritērijs, nevis kā ierobežojums, kas saistīts ar avota fizisko atrašanās vietu.
Šī iepirkuma izpratnē monitoringa tvērums ir Latvijas informatīvā telpa, t.i., saturs, kas attiecas uz Latviju vai ir tai nozīmīgs, galvenokārt latviešu un krievu valodā, neatkarīgi no avota fiziskās vai ģeogrāfiskās atrašanās vietas.
12. Vai Pasūtītājs varētu precizēt, kādus indikatorus tas sagaida, lai sistēma izmantotu koordinētas aktivitātes identificēšanai?
Atbilde: Iepirkuma komisija sniedz šādu skaidrojumu:
Pasūtītājs nenosaka un neparedz konkrētu vai izsmeļošu indikatoru sarakstu, kas risinājumam obligāti jāizmanto, kā arī neierobežo Pretendenta izvēlētās analītiskās metodes. Izšķirošā prasība ir, lai risinājums spētu identificēt un atspoguļot koordinētas un potenciāli neautentiskas aktivitātes pazīmes un saistīt tās ar attiecīgajiem naratīviem un kampaņām, kas noteiktas tehniskajā specifikācijā.
13. Vai Pasūtītājs varētu precizēt sagaidāmo datu eksporta tvērumu un formātu līguma beigās, tostarp – vai tajā jāiekļauj arī sākotnēji ievāktais saturs, metadati, multivides faili, OCR rezultāti/transkripti, atskaites, informācijas paneļi (dashboards), incidentu ieraksti, monitoringa konfigurācijas un brīdinājumi?

Atbilde: Iepirkuma komisija sniedz šādu skaidrojumu:

Eksportam ir jāietver risinājumā uzglabātie un apstrādātie dati, tostarp:
· incidentu ieraksti un ar katru incidentu saistītie analītiskie dati;
· identificētie naratīvi, klasifikācijas un analītiskie rezultāti;
· ievāktā un analizētā satura metadati;
· analītiskie ziņojumi un eksportējams atskaišu saturs.
Dati eksportējami atvērtos, mašīnlasāmos un neproprietāros formātos, piemēram, strukturēti dati CSV, JSON un/vai XML formātā; dokumenti un atskaites PDF un/vai standarta biroja formātos; savukārt multivides saturs – standarta failu formātos.

